*****

ΚΑΝΟΝΙΣΜΟΣ (ΕΟΚ) αριθ. 3678/83 ΤΗΣ ΕΠΙΤΡΟΠΗΣ

της 23ης Δεκεμβρίου 1983

για τη δασμολογική κατάταξη ορισμένων ειδών κρεάτων με την προσθήκη καρυκευμάτων, και για την τροποποίηση του κανονισμού (ΕΟΚ) αριθ. 950/68 περί του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 10 παράγραφος 5 και το άρθρο 11 παράγραφος 5,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του κρέατος πουλερικών (2), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3 και το άρθρο 5 παράγραφος 3,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα χοιρείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (4), και ιδίως το άρθρο 8 και το άρθρο 10 παράγραφος 4,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως της αγοράς στον τομέα του προβείου και αιγείου κρέατος (5), όπως τροποποιήθηκε τελευταία από τον κανονισμό (ΕΟΚ) αριθ. 1195/82 (6), και ιδίως το άρθρο 9 παράγραφος 4, το άρθρο 12 παράγραφος 5 και το άρθρο 13 παράγραφος 5,

Εκτιμώντας:

ότι έχει διαπιστωθεί ότι η προσθήκη καρυκευμάτων σε ορισμένα κρέατα δεν πραγματοποιείται στο σύνολο του προϊόντος ή δεν διακρίνεται με γυμνό μάτι ή από τη γεύση τους·

ότι πρέπει να υπαχθούν τα προϊόντα αυτά σε καθεστώς εισαγωγής ταυτόσημο με εκείνο των προϊόντων άνευ προσθήκης καρυκευμάτων· ότι πρέπει να υπαχθούν, ενδεχομένως, στο καθεστώς που προβλέπεται στο άρθρο 9 παράγραφος 3 του κανονισμού (ΕΟΚ) αριθ. 1837/80· ότι πρέπει να προβλεφθεί να θεωρούνται τα σχετικά κρέατα ότι έχουν την προσθήκη καρυκευμάτων μόνο όταν τα καρυκεύματα καλύπτουν το σύνολο του προϊόντος και διακρίνονται με γυμνό μάτι ή σαφώς από τη γεύση τους· ότι, ωστόσο, υπό ορισμένες προϋποθέσεις, προϊόντα με καρυκεύματα είναι δυνατό να προστεθούν στο προϊόν που υπάγεται στην κλάση 02.06 του Κοινού Δασμολογίου·

ότι, λόγω των χαρακτηριστικών του εμπορίου ορισμένων κρεάτων, δεν είναι αναγκαίο να απαιτείται ότι η προσθήκη καρυκευμάτων δεν δύναται να αφαιρείται·

ότι η δασμολογική ονοματολογία που προκύπτει από την εφαρμογή των κανονισμών (ΕΟΚ) αριθ. 805/68, (ΕΟΚ) αριθ. 2777/75, (ΕΟΚ) αριθ. 2759/75 και (ΕΟΚ) αριθ. 1837/80 περιλαμβάνεται στο Κοινό Δασμολόγιο· ότι πρέπει, κατά συνέπεια, να τροποποιηθεί·

ότι η θέσπιση αυτού του κανονισμού γενικότερης σημασίας καθιστά περιττή και επιτρέπει την κατάργηση της παραγράφου 4 του άρθρου 4 του κανονισμού (ΕΟΚ) αριθ. 2661/80 της Επιτροπής της 17ης Οκτωβρίου 1980 περί των λεπτομερειών εφαρμογής της μεταβλητής πριμοδοτήσεως κατά τη σφαγή προβάτων (7), όπως τροποποιήθηκε τελευταία από τον κανονισμό (ΕΟΚ) αριθ. 3531/83 (8)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχειρίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όσον αφορά την εφαρμογή των εισφορών και του άρθρου 9 παράγραφος 3 του κανονισμού (ΕΟΚ) αριθ. 1837/80:

1. Τα «κρέατα με την προσθήκη καρυκευμάτων» που υπάγονται στους τομείς κρέατος πουλερικών, του χοιρείου κρέατος και του βοείου κρέατος, με εξαίρεση τα προϊόντα που αναφέρονται στο σημείο 3, υπάγονται, αντιστοίχως, στις διακρίσεις 16.02 Β Ι, 16.02 Β ΙΙΙ α) και 16.02 Β ΙΙΙ β) 1 αα) του Κοινού Δασμολογίου.

Θεωρούνται ως «κρέατα με προσθήκη καρυκευμάτων», τα μη μαγειρεμένα κρέατα, στα οποία η προσθήκη του καρυκεύματος έγινε σε βάθος ή στο σύνολο της επιφάνειας του προϊόντος και διακρίνεται με γυμνό μάτι ή σαφώς από τη γεύση τους.

2. Τα νωπά, διατηρημένα σε απλή ψύξη ή κατεψυγμένα κρέατα προβατοειδών και αιγοειδών, που υπάγονται στη διάκριση 02.01 Α IV του Κοινού Δασμολογίου, περιλαμβάνουν ιδίως τα κρέατα στα οποία η προσθήκη του καρυκεύματος δεν έγινε ούτε σε βάθος ούτε στο σύνολο της επιφάνειας, ή δεν διακρίνεται με γυμνό μάτι ή σαφώς από τη γεύση τους, ή από τα οποία το καρύκευμα είναι δυνατό να αφαιρεθεί.

3. Εντούτοις, τα προϊόντα που υπάγονται στις διακρίσεις 02.06 Β Ι, 02.06 Γ Ι α) και 02.06 Γ ΙΙ α), στα οποία προστίθενται καρυκεύματα κατά την παρασκευή τους εξακολουθούν να υπάγονται στις διακρίσεις αυτές, εφόσον αυτό δεν αλλοιώνει το χαρακτήρα των προϊόντων που υπάγονται στην κλάση 02.06.

Άρθρο 2

Προστίθεται η ακόλουθη συμπληρωματική σημείωση 6 στο κεφάλαιο 2 του Κοινού Δασμολογίου που προσαρτάται στον κανονισμό (ΕΟΚ) αριθ. 950/68:

«6. α) Τα "κρέατα με την προσθήκη καρυκευμάτων" πουλερικών, χοιροειδών, καθώς και βοοειδών, με εξαίρεση τα προϊόντα που αναφέρονται στο στοιχείο γ), υπάγονται, αντιστοίχως, στις διακρίσεις 16.02 Β Ι, 16.02 Β ΙΙΙ α) και 16.02 Β ΙΙΙ β) 1 αα.

Θεωρούνται ως "κρέατα με προσθήκη καρυκευμάτων", τα μη μαγειρεμένα κρέατα στα οποία η προσθήκη του καρυκεύματος έγινε σε βάθος ή στο σύνολο της επιφάνειας του προϊόντος και διακρίνεται με γυμνό μάτι ή σαφώς από τη γεύση τους.

β) Τα νωπά, διατηρημένα σε απλή ψύξη ή κατεψυγμένα κρέατα προβατοειδών και αιγοειδών, που υπάγονται στη διάκριση 02.01 Α IV, περιλαμβάνουν, ιδίως, τα κρέατα στα οποία η προσθήκη του καρυκεύματος δεν έγινε σε βάθος ούτε στο σύνολο της επιφάνειας του προϊόντος ή δεν διακρίνεται με γυμνό μάτι ή σαφώς από τη γεύση τους, ή από τα οποία το καρύκευμα είναι δυνατόν να αφαιρεθεί.

γ) Εντούτοις, τα προϊόντα που υπάγονται στις διακρίσεις 02.06 Β Ι, 02.06 Γ Ι α) και 02.06 Γ ΙΙ α), στα οποία προστίθενται καρυκεύματα κατά την παρασκευή τους, εξακολουθούν να υπάγονται στις διακρίσεις αυτές, εφόσον αυτό δεν αλλοιώνει το χαρακτήρα των προϊόντων που υπάγονται στην κλάση 02.06.»

Άρθρο 3

Η παράγραφος 4 του άρθρου 4 του κανονισμού (ΕΟΚ) αριθ. 2661/80 καταργείται.

Άρθρο 4

Ο παρών κανονισμός αρχίζει να ισχύει την 1η Ιανουαρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Δεκεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 282 της 1. 11. 1975, σ. 77.

(3) ΕΕ αριθ. L 282 της 1. 11. 1975, σ. 1.

(4) ΕΕ αριθ. L 307 της 18. 11. 1980, σ. 5.

(5) ΕΕ αριθ. L 183 της 16. 7. 1980, σ. 1.

(6) ΕΕ αριθ. L 140 της 20. 5. 1982, σ. 22.

(7) ΕΕ αριθ. L 276 της 20. 10. 1980, σ. 19.

(8) ΕΕ αριθ. L 352 της 15. 12. 1983, σ. 37.